Vrese oor nasionalisering van myne moontlik binnekort besweer | Maroela Media
Beleggers se vrese dat Suid-Afrika sy myne moontlik gaan nasionaliseer sal glo later dié maand tydens ŉ ANC-konferensie besweer word, het minister Susan Shabangu Dinsdag gesê.
Ondersteuners van nasionalisering van radikale elemente in die ANC die afgelope twee jaar het beleggers besorg gelaat en dit word as die sleutelrede beskou waarom dié sektor nie voldoende buitelandse kapitaal ontvang het nie, berig The New Age.
Luidens ŉ studie deur die ANC in Februarie sal nasionalisering op ŉ “ondeurdagte ramp” afstuur. Shabangu, minister van minerale hulpbronne, het Dinsdag in haar toespraak by ŉ sakeskool in Johannesburg gesê die uiteindelike besluit van samesprekings weens nasionalisering sal tydens die ANC se beleidskonferensie, wat op 26 Junie begin, aangekondig word. Shabangu het reeds haar verset teen nasionalisering uitgespreek.
Ondersteuning vir nasionalisering het effens verswak nadat Julius Malema, voormalige leier van die ANC-jeugliga geskors is.